RKP prioriteet number üks on valimissüsteemi muutmine. Miks ja kuidas?  Praegune valimissüsteem on garanteerinud "Kes aias?" ringmängu ja ükskõik, missugused oleksid valimiste tulemused parteide lõikes, mingit verevahetust Eesti poliitikas ei toimu. Tahame majoritaarset süsteemi just sellepärast, et esindusorganitesse pääseksid need, kelle poolt rahvas tõepoolest oma hääled annab ning neid hääli ei kompenseerita kuskilt katlast.  Kujutan ette, missugust tohutut vastuseisu tekitab meie ettepanek siduda mandaat konkreetse valimisringkonnaga ja tekitada tagasikutsumismehhanism. See peab olema siiski sedavõrd raskesti teostatav, et seda ei saaks kasutada poliitilisteks manipulatsioonideks. Me peame väga oluliseks ka seda, et valitavate ametite ringi Eestis laiendataks. Soovime valitavatena näha kohtunikke ja politseiprefekte. Arvame, et rahval kui kõige kõrgema võimu kandjal on õigus otsustada selle üle, kes kohut mõistab, ja õigus anda  oma hääl inimestele, kes näitavad, et nad on suutelised kuritegevusega võitlema, mitte et nad on suutelised ülemustega hästi läbi saama. Me ei arva, et valdame tõemonopoli. Kuid arvame, et demokraatlikus ühiskonnas on meil õigus teha ettepanekuid ja las ühiskond otsustab.